मेरठ. चौधरी चरण सिंह यूनिवर्सिटी में पांच जनवरी को प्रस्तावित दीक्षांत समारोह में 152 मेधावियों को गोल्ड मेडल दिए जाएंगे। यूनिवर्सिटी प्रशासन ने सभी मेधावियों की सूची फाइनल कर वेबसाइट पर अपलोड कर दी है। अगर यूनिवर्सिटी की सूची पर किसी को आपत्ति है तो वह 26 दिसंबर शाम पांच बजे तक उस पर अपनी आपत्ति कैंपस में दर्ज करा सकता है। इसके बाद आने वाली किसी आपत्ति पर यूनिवर्सिटी विचार नहीं करेगा।
यूनिवर्सिटी ने मेडल प्राप्त करने वाले सभी मेधावी स्टूडेंट्स के घर लेटर से सूचना भेजी है। स्टूडेंट्स को यूनिवर्सिटी द्वारा जारी किया गया प्रोफार्मा भरकर अपने कॉलेज से इसे अटेस्ट कराने के बाद कैंपस में जमा कराना होगा।
डॉ. मनीष को मिलेगा चांसलर मेडल
साल 2015 का चांसलर मेडल इस बार चौधरी चरण सिंह यूनिवर्सिटी के डॉ. मनीष को मिलेगा। यह मेडल मेडिसन फैकल्टी के हिस्से में आया है। डॉ. मनीष एंडोक्रोनोलॉजी में डॉक्टर ऑफ मेडिसन (डीएम) हैं। साल 2014 का चांसलर मेडल लॉ फैकल्टी में एलएलएम की स्टूडेंट कुमुदिनी शुक्ला को मिलेगा। बता दें कि पिछले साल हुए दीक्षांत समारोह में चांसलर मेडल नहीं दिया गया था।
मुख्य अतिथि पर फैसला जल्द
दीक्षांत समारोह में मुख्य अतिथि कौन होगा, इस पर शनिवार को होने वाली कार्यपरिषद की बैठक में निर्णय लिया जाएगा। यूनिवर्सिटी ने इसके लिए कार्य परिषद की आपात बैठक बुलाई है। बैठक में पीएचडी, डीलिट, एलएलडी के अलावा समारोह में अवॉर्ड होने वाली डिग्रियों पर भी मुहर लगने की उम्मीद है।
दीक्षांत की तैयारी में जुटी यूनिवर्सिटी
चौधरी चरण सिंह यूनिवर्सिटी में दीक्षांत समारोह की तैयारी जोरों पर चल रही है। यूनिवर्सिटी प्रशासन इस बार दीक्षांत समारोह को अलग रूप देना चाहता है। इसके लिए वह दीक्षांत समारोह की कई पुरानी परंपराओं में भी बदलाव कर रहा है। इस बार दीक्षांत समारोह में डिग्री और मेडल प्राप्त करने वाले मेधावी स्टूडेंट गाउन में दिखाई नहीं देंगे। यूनिवर्सिटी ने इस बार सामान्य ड्रेस लागू की है, जिसकी सूचना पहले ही जारी कर दी गई है।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva